РЕПУБЛИКА СРБИЈА

НАРОДНА СКУПШТИНА

Одбор за финансије, републички буџет

и контролу трошења јавних средстава

11 Број 06-2/83-23

12. април 2023. године

Б е о г р а д

ЗАПИСНИК

19. СЕДНИЦЕ ОДБОРА ЗА ФИНАНСИЈЕ, РЕПУБЛИЧКИ БУЏЕТ И КОНТРОЛУ ТРОШЕЊА ЈАВНИХ СРЕДСТАВА,ОДРЖАНЕ 12. АПРИЛА 2023. ГОДИНЕ

Седница је почела у 11,10 часова.

Седници је председавао Верољуб Арсић, председник Одбора.

Седници су присуствовали чланови Одбора: Ана Белоица Мартаћ, Светлана Милијић, Никола Радосављевић, Александра Томић, Тијана Давидовац, Ненад Митровић, Небојша Зеленовић, Војислав Вујић, Драган М. Марковић и Розалија Екрес.

Седници су присуствовали заменици чланова Одбора: Милица Обрадовић (заменик Мирослава Кондића), Снежана Пауновић (заменик Душана Бајатовића), Далибор Јекић (заменик Владимира Обрадовића), Зоран Стојановић (заменик Верољуба Стевановића), Ђорђе Станковић (заменик Мирослава Алексића) и Зоран Зечевић (заменик Бојане Букумировић).

Седници су присуствовали и народни посланици Светозар Вујачић и Марко Атлагић.

На предлог председника, Одбор је већином гласова (15 за, један уздржан, један није гласао), утврдио следећи:

Д н е в н и р е д:

1. Разговор са кандидатима за избор председника, потпредседника и три члана Савета Државне ревизорске институције;
2. Утврђивање Предлога одлуке о избору председника, потпредседника и три члана Савета Државне ревизорске институције.

Пре преласка на рад по утврђеним тачкама дневног реда Одбор је, већином гласова (13 гласова за, један уздржан, троје није гласало), без примедби, усвојио записник са 17. седнице Одбора и такође већином гласова (14 гласова за, један уздржан, двоје није гласало), без примедби, усвојио записник са 18. седнице Одбора.

**ПРВА ТАЧКА ДНЕВНОГ РЕДА: Разговор са кандидатима за избор председника, потпредседника и три члана Савета Државне ревизорске институције**

Верољуб Арсић је подсетио чланове Одбора да је Одбор за финансије, републички буџет и контролу трошења јавних средстава, на 18. седници одржаној 30. марта 2023. године, покренуо поступак за нови избор председника, потпредседника и чланове Савета Државне ревизорске институције с обзиром на то да функционерима у овом органу 19. априла 2023. године истиче мандат од пет година на који су изабрани.

Чланом 13. Закона о државној ревизорској институцији („Службени гласник РС“, бр. 101/05, 54/07, 36/10 и 44/18 - др. закон) прописано је да Савет има пет чланова, и то: председника, потпредседника и три члана, с тим што је председник Савета истовремено председник Институције. У чл. 19. и 20. Закона прописано је да председника, потпредседника и чланове Савета бира и разрешава Народна скупштина, на предлог надлежног радног тела Скупштине, на период од пет година, с тим да изабрани чланови могу бити изабрани највише два пута. Чланове Савета у садашњем мандату, у саставу: Душко Пејовић, председник, Бојана Митровић, потпредседник и чланови: Невенка Бојанић, Маријана Симовић и Љиљана Димитријевић, Народна скупштина изабрала је на Трећој седници Првог редовног заседања у 2018. години, одржаној 19. априла 2018. године.

С обзиром на то да Одбор за финансије, републички буџет и контролу трошења јавних средстава има обавезу да, у складу са Законом, поднесе Народној скупштини предлог за избор чланова Савета, Одбор је позвао посланичке групе да свој предлог кандидата за чланове Савета доставе Одбору у року од 8 дана.

До наведеног рока предлог кандидата избор председника, потпредседника и чланове Савета Државне ревизорске институције, са биографијом и изјавом о прихватању кандидатуре и о испуњавању услова, поднеле су:

- Посланичка група „Александар Вучић – Заједно можемо све“, која је предложила Душка Пејовића као кандидата за председника Савета Државне ревизорске институције, Невенку Бојанић, Маријану Симовић и Љиљану Димитријевић као кандидате за чланове Савета Државне ревизорске институције;

- Посланичка група „ПУПС-Солидарност и правда“, која је предложила Душка Пејовића као кандидата за председника Савета Државне ревизорске институције, Невенку Бојанић, Маријану Симовић и Љиљану Димитријевић као кандидате за чланове Савета Државне ревизорске институције;

- Посланичка група „Ивица Дачић – Социјалистичка партија Србије (СПС)“, која је предложила Марију Обреновић као кандидата за потпредседника Савета Државне ревизорске институције.

- Посланичка група „Народна странка“, која је предложила Мају Радосављевић као кандидата за председника Савета Државне ревизорске институције.

Прегледом пријава и достављене документације утврђено је да кандидаткиња Маја Радосављевић, коју је предложила Посланичка група „Народна странка“, не поседује сертификат о одговарајућем ревизорском или рачуноводственом звању. Дописом 02-602/23-5 од 10. априла 2023. од наведене посланичке групе затражено је да пријаву допуни одговарајућом документацијом до 11. априла 2023. године до краја радног времена како би иста била узета у разматрање. Као одговор на тражено Одбору је упућен допис 02-602/23-6, 11. априла 2023. године којим се од Одбора тражи да претходно поднету пријаву за председника Савета ДРИ разматра као пријаву за члана Савета ДРИ. Наведена нова пријава сматра се неблаговременом о чему је Посланичка група обавештена дописом 02-602/23-7 од 11. априла 2023. године у следећем тексту: (цитирање дописа)...На основу свега наведеног пријава Посланичке групе „Народна странка“ неће бити узета у разматрање и о њој се Одбор неће изјашњавати на седници.

Члановима Одбора су достављени предлози посланичких група, са биографијом кандидата и изјавом о прихватању кандидатуре и о испуњавању услова утврђених Законом о Државној ревизорској институцији.

Позвани су сви предложени кандидати на данашњу седницу Одбора како би се обавио и разговор с њима, у складу са чланом 203. Пословника НС.

Затим су се горе наведени кандидати појединачно представили члановима Одбора.

У дискусији су учествовали: Ђорђе Станковић, Верољуб Арсић, Ненад Митровић, Зоран Зечевић, Небојша Зеленовић, Далибор Јекић, Никола Радосављевић, Снежана Пауновић, Александра Томић и Душко Пејовић.

**ДРУГА ТАЧКА ДНЕВНОГ РЕДА: Утврђивање Предлога одлуке о избору председника, потпредседника и три члана Савета Државне ревизорске институције.**

Одбор за финансије, републички буџет и контролу трошења јавних средстава, на 19. седници одржаној 12. априла 2023. године, на основу члана 19. став 1. Закона о Државној ревизорској институцији („Службени гласник РС“, бр. 101/05, 54/07, 36/10 и 44/18 - др. закон), члана 55. и члана 203. став 3. Пословника Народне скупштине („Службени гласник РС“, број 20/12 – пречишћен текст), је већином гласова (11 за, 5 против, 1 није гласао) утврдио Предлог одлуке о избору Савета Државне ревизорске институције.

Одбор је већином гласова (11 за, 5 против, 1 није гласао) одлучио да Предлог одлуке упути Народној скупштини, са предлогом да се у складу са чланом 167. Пословника Народне скупштине донесе по хитном поступку.

За представника Одбора на седници Народне скупштине одређен је Верољуб Арсић председник Одбора.

ПРЕДЛОГ

На основу члана 19. став 1. Закона о Државној ревизорској институцији („Службени гласник РС“, бр. 101/05, 54/07, 36/10 и 44/18- др закон) и члана 8. став 1. Закона о Народној скупштини (“Службени гласник РС“, број 9/10),

Народна скупштина Републике Србије, на \_\_\_ седници Првог редовног заседања у 2023. години, одржаној \_\_\_\_\_\_\_\_\_\_\_ 2023. године, донела је

**О Д Л У К У**

**О ИЗБОРУ САВЕТА ДРЖАВНЕ РЕВИЗОРСКЕ ИНСТИТУЦИЈЕ**

**I**

За председника Савета Државне ревизорске институције бира се Душко Пејовић, на период од пет година.

**II**

За потпредседника Савета Државне ревизорске институције бира се Марија Обреновић, на период од пет година.

**III**

За чланове Савета Државне ревизорске институције бирају се:

1. Невенка Бојанић, на период од пет година,

2. Маријана Симовић, на период од пет година,

3. Љиљана Димитријевић, на период од пет година.

**IV**

Ову одлуку објавити у „Службеном гласнику Републике Србије“.

РС Број

У Београду, \_\_\_\_\_\_\_\_\_\_ 2023. године

**НАРОДНА СКУПШТИНА РЕПУБЛИКЕ СРБИЈЕ**

ПРЕДСЕДНИК

др Владимир Орлић

Седница је завршена у 13,50 часова.

Седница је тонски снимана.

СЕКРЕТАР ОДБОРА ПРЕДСЕДНИК

Тијана Игњатовић Верољуб Арсић